Meta kważi ħadd ma jkun qed jagħti każ, nhar il-Ġimgħa 14 t'Awwissu 2015, waranofsinnhar, il-Gvern ippubblika żewġ emendi għar-regolamenti li jikkonċernaw il-bini. Jidher li l-iskop ta' dawn l-emendi hi li żvilupp li jsir fil-konfini tal-isptarijiet ta' Għawdex, Mater Dei, Monte Carmeli, St Luke's u San Vinċenż, ma jkunux jirrikjedu permess sakemm dan l-iżvilupp ikollu x'jaqsam ma kura medika. Ir-regolamenti li ġew emendati huma tnejn: dawk imsejħa DNO, jiġifieri L-Ordni dwar in-Notifikazzjoni dwar Żvilupp, u r-regolamenti tal-EIA. L-ewwel emendi, dawk għad-DNO jistabilixxu li żvilupp li għandu x'jaqsam ma sptarijiet hu permess mingħajr ħtieġa la ta' applikazzjoni u l-anqas ta' notifika. It-tieni sett ta' emendi għar-regolamenti tal-EIA jeżenta żvilupp fl-isptarijiet li semmejt iktar il-fuq minn EIA. Dawn l-emendi saru mingħajr diskussjoni u mingħajr l-ebda konsultazzjoni nhar l-14 t'Awwissu 2015 meta bosta jkunu bil-vakanzi. Ifissru li dak li jagħmel il-Gvern fl-isptarijiet, issa, l-MEPA m'għandha l-ebda kontroll fuqu. Il-Gvern qed jagħti lilu innifsu l-awtorita li jagħmel li jrid u b'hekk qed idawwar l-arloġġ lura għal qabel l-1992 meta għall-ewwel darba l-Gvern beda hu ukoll japplika għall-permessi tal-bini. Mela fejn jidħlu l-isptarijiet il-Gvern qed ipoġġi lilu innifsu il-fuq mil-liġi. Għalfejn? It-tweġiba għalija hi ovvja: għandu żewġ proġetti għall-isptar t'Għawdex u St Luke's li dwarhom wasal f'xi forma ta' ftehim ma' żviluppaturi barranin u dak li ftiehem irid iwettqu mingħajr ma jindaħallu ħadd.